text: নজরে গুরুং, মদন তামাং মামলা খুঁচিয়ে তুলতে হাইকোর্টে আর্জি সিবিআইয়ের | Uttarbanga Sambad | Latest Bengali News | বাংলা সংবাদ, বাংলা খবর | Live Breaking News North Bengal | COVID-19 Latest Report From Northbengal West Bengal India
  Home উত্তরবঙ্গ নজরে গুরুং, মদন তামাং মামলা খুঁচিয়ে তুলতে হাইকোর্টে আর্জি সিবিআইয়ের
  নজরে গুরুং, মদন তামাং মামলা খুঁচিয়ে তুলতে হাইকোর্টে আর্জি সিবিআইয়ের
  কলকাতা: মদন তামাং খুনের মামলায় নিম্ন আদালত থেকে প্রায় ৪ বছর আগে রেহাই পেয়েছিলেন বিমল গুরুং। সেই রায়কে চ্যালেঞ্জ করে হাইকোর্টে মামলা করল সিবিআই। পাশাপাশি হাইকোর্টে একই আবেদন করেছেন মৃত মদনের স্ত্রী ভারতী তামাংও। শুক্রবার দুটি মামলাই শুনানির জন্য উঠেছিল বিচারপতি তীর্থঙ্কর ঘোষের বেঞ্চে। কিন্তু ব্যক্তিগত কারণে তিনি ওই মামলা দুটি না শোনার কথা জানিয়ে তা ফিরিয়ে দিয়েছেন ভারপ্রাপ্ত প্রধান বিচারপতির কাছে। এবার ভারপ্রাপ্ত প্রধান বিচারপতি ঠিক করবেন, কার বেঞ্চে যাবে মামলাটি।
  উল্লেখ্য, দার্জিলিংয়ে ২০১০ সালে ২১ মে খুন হন মদন তামাং। সেই ঘটনায় বিমল গুরুং সহ ৩০ জনের বিরুদ্ধে অভিযোগ দায়ের হয়। বিমল গুরুংয়ের বিরুদ্ধে অভিযোগ ছিল নিজের ঘনিষ্ঠদের নিয়ে মদনকে সরিয়ে দেওয়ার পরিকল্পনা করেছিলেন তিনি। সিআইডি সেই ঘটনায় ২২ জনকে পলাতক দেখিয়ে চার্জশিট জমা দেয়। পরে তদন্তের দায়িত্ব পায় সিবিআই। সিবিআইও অভিযুক্ত করে বিমলকে। কিন্তু ২০১৭ সালের ১৭ অক্টোবর কলকাতার নগর দায়রা আদালত ওই মামলা থেকে অব্যাহতি দিয়েছিল গুরুংকে। সিবিআই সূত্রে জানা গিয়েছে, মামলার ব্যাপারে সিবিআইয়ের কাছে পর্যাপ্ত তথ্য প্রমাণ রয়েছে বিমল গুরুংয়ের বিরুদ্ধে। কিন্তু এতদিন কেন সিবিআই নিম্ন আদালতের রায় খারিজ করার আবেদন জানায় নি সেই প্রশ্ন উঠছে। উল্লেখ্য বিধানসভা নির্বাচনের আগে পর্যন্ত বিজেপি শিবিরেই ছিলেন গুরুং। তাই এই মামলা নিয়ে সিবিআই খোঁচাখুচি করেনি বলেই মনে করছে রাজনৈতিক মহল। এখন শিবির বদলে তৃণমূলের ঘনিষ্ট হওয়াতেই সিবিআই ফের সক্রিয় হয়ে উঠেছে বলে মনে করা হচ্ছে।